钦定古今图书集成/明伦汇编/人事典/第040卷 > 《礼记》 > 《曲礼》
## 钦定古今图书集成/明伦汇编/人事典/第040卷 > 《礼记》 > 《曲礼》

人生七十，曰《老而传》。

〈注〉吕氏曰：《传》，谓传家事于子也。〈大全〉永嘉戴氏曰：“七十谓之老，而犹与事接，是不知止也。然人方其血气之盛，犹有所弃也，及其既衰，则顾恋不忍去，虽家事亦然，而况于国事乎？此圣人所以戒之在得也。”

《大夫》七十而致事。

〈注〉致还其职事于君也。

若不得谢，则必赐之几杖。

〈注〉“不得谢”，谓君不许其致事也。如辞谢、代谢，亦皆却而退去之义。几，所以冯杖，所以倚赐之，使自安适也。

行役以妇人适四方，乘安车。

〈注〉疏曰：“妇人能养人，故许自随。”古者四马之车立乘。安车者，一马小车坐乘也。

自称曰“老夫”，于其国则称“名。”

〈注〉吕氏曰：“老夫”，长老者之称。己国称名者，父母之邦，不敢以尊者自居也。

又

《居丧》之礼，七十唯衰麻在身，饮酒食肉，处于内。

〈注〉七十之年，去死不远，略其居丧之礼者，所以全其易尽之期也。